정조 9년
幼學趙疏曰。伏以。臣於日前望拜禮時。竊有所區區所懷。妄自陳達矣。聖度天大。不惟不加之斥退。繼而有疏奏之命。臣感激洪私。莫省攸措。臣本韋布之賤也。不閑戎事。而臣之五代祖贈承旨臣廷翼。夫妻殉節江都。臣高祖故統禦使臣猷。含痛飮血。志在復雪。膺命投筆。每於戰守之方。備禦之謨。靡所不究。臣竊嘗有聞見於家庭傳。故敢此仰陳。伏願殿下少垂察焉。臣竊伏讀皇明高皇帝祖訓曰。古人於太平至治之世。所以肅號令謹閱習。蓋亦銷患於未形。保治於無極。是知去兵。乃所以召兵。忘戰。乃所以速戰。人君當無事之時。豈可不爲先事之備乎。聖謨洋洋。可範千古。蓋自古有國家者。孰不以詰戎爲重。而每於安泰之時。不能戒飭。及至有事之日。莫以收拾者。前後一轍。至於我國。則罕有兵革之警。故詰戎之政。自古甚疎。實多往事之可以懲監者。而以目今論之。則人才之降殺。戎政之疎忽。比前十倍。幸於百餘年間。無邊鄙之聳。而夫事固有未可知者。如或北方有事。則南徼之無警。未可必。蓋古之聖王。重門擊柝。以待暴客。作爲弧矢。以威天下者。皆所以慮夫意外之變。而欲以逆折其姦萠也。以我國言之。觀於地圖。則城郭之森羅也。關防之重複也。考於簿籍。則軍摠之裕如也。戎器之夥然也。夷考其實。十分相左。以城池言之。則自都城以下。名以有城者。不爲不多。而前後保守者。不過一二計。非但地勢之巖險可守。固難易得。蓋其幅員甚窄。旣無容衆之勢。壕塹不固。元無禦侮之望。其可謂我有城郭乎。臣竊嘗聞昔在三國鼎峙之時。山腰谷口。輒皆設塹樹柵。乍有警急。入保其中。而堅壁淸野。故敵不得因粮於我。而民無土崩渙散之患。雖以隋唐之兵威。不得逞志而歸。今則邑治鎭堡及倉庫。皆在於空曠之地。而各有軍器焉。亦有錢穀焉。有警則輒皆藉冠而齎盗。豈不傷痛乎。然而苟以禦侮爲重。常若敵兵之壓境。則財殫力屈。若慮此而因循抛棄。則無以得力於緩急。苟欲以土石築城。期於百年無事。則臣未知計將安出也。臣嘗聞唐人種楡柳於西山。以防胡騎。宋南康軍卑下。不得築城。每設木柵。民甚苦之。有人種柳數十萬株。以爲捍蔽。禦敵有效。苟欲依此作城。則非但國財民力之紓。雖無負依。而平夷之地。苟有水泉。則可以爲之。是以故相臣尙震。築堤於箭串。兼種樹木。作爲馬防。驗其便否。欲試於義州等處。臨歿歎其志事之未卒。臣愚死罪。竊以謂自今爲治。無論邑鎭與有倉庫處。量其四面居民之多少。相其地勢。環築數仞之堤。多種其土所宜之木。簇立樛結。俾無虧隙。又鑿大池。常貯數丈之水。常於平日。預成節目。至於式年。則聚集所當入保之民。各定信地。作城橾樣。大小邑鎭。擧皆有守。而互相掎角。則民無渙散之歎。而庶有淸野之效。豈不大勝於土石之粗築。而無可恃者乎。種木作城。雖若疎迂。而其不費國財。便於自衛。則未有善於此者。故相臣李浣。欲於平野遇賊。以布帒盛土自衛。以防賊兵之衝突。況此重重木柵。守得其人。則豈不足爲一旬支保之道。而到處把守。則賊必有乏粮之患。而無深入之擧矣。非但外邑。至若都城西邊。人戶强半於城裏。而無障蔽。若自月廊巖。西抵慕華館。北循山脊。而繞萬里峴。東抵雨水峴。相其地形。築堤種樹。鞍峴亦依此爲之。勿使敵人俯瞰城裏。且江上倉庫。非但皆在空曠之地。沿江萬餘民戶及錢穀。無所依庇。公然抛棄。極爲可惜。亦爲一體營度。若或有警。則擇有威望才略之人。盡意守禦。與都城聲勢相接。間或出奇勦擊。則敵必有腹背受敵之苦矣。以關防言之。則非但邊上爲重。至若松都。卽西門咽喉之地。若有重城複關。宿留重兵。控制左右。則關防之緊要。無過於此。而廢棄不修。小有警急。則人民錢貨。波蕩風飛。終未得力於前後。而賊兵任意來往。豈不歎惜乎。今若欲修舊城形址。而以土石築之。則非但財殫力屈。亦有闊大難守之慮。似宜減其舊制。定其城址。南無過不朝峴。東無過男山。隨其形便而築石城。自松岳之左右。而下抵新築之間。亦爲築堤種樹。有若內外城樣。而但國家財力。有不贍之憂。臣曾聞礪峴鎭新設之時。有擔當效勞者。則當除邊將之意。預爲講究。而人多爭赴者云。蓋松京素多富人。而皆願築城。預爲節目。自邊將以下。雖本營將吏之屬。從功勞必酬意。詳悉曉諭。則必多自願之人。而公家財力。庶可減半矣。又以金川邑倉。移置于靑石洞中稍曠處。而有事則金川郡守率民兵入保。設柵于前後隘口。以爲松都後援。而且以長湍豐德。受松都節制。相爲犄角。則庶壯西門之鎻鑰矣。夫嶺隘防禦之策。莫上於多養樹木。而挽近以來。爲官長者。擧無遠慮。非但不善禁養。且利其火稅。雖要害之處。亦多許畊。不過數年畊食。又爲廢棄。而更墾他處。故木未及長。而山皆童濯。此豈成說乎。自雪寒嶺。南至鐵嶺。自狄踰嶺。西至植松幕嶺之間。地勢本自絶險。若能盡意養木。則雖有如干樵路。西北兵馬之賊。禦之無難。而今則徑路日䌓。無所翳遮。此不可無一切申禁之擧矣。以北路言之。則緊守鐵嶺及三防等處。可以防禦。而賊若知兩處之有守。則必遵海而南。從楸池嶺作路矣。夫楸池嶺。外似阧急而不甚高。內極平夷。而嶺之內外。俱爲童濯。非但扞禦沒策。亦無疑敵之道。苟欲爲守禦之計。不可不多養樹木。而通川郡守。亦當以有才略者。常爲擇差。有若邊地樣矣。臣聞牛峴車嶺等鎭。多在於嶺之外邊云。此無異於欲爲守城。而坐於城外。雖緣於生理之稍勝而然也。而其果有把守之義。各處關防之者。如此者。一倂移設于其內邊。然後庶有實效矣。以南路言之。則倭人於壬辰。先從鳥嶺來。故築城於鳥嶺。歸重於東萊釜山。此無異於隨矢而立的。蓋倭船所由之路。非止一處。自五島得東南風。至三島經宿。過仙山島。直抵古今島加里浦等處者有之。又自對馬島。得東北風。至蓮花欲智兩島之間經宿。直抵彌助項防踏等處者有之。則豈獨歸重於東萊釜山而已乎。且賊雖不由鳥嶺。所謂秋風嶺。固是坦道。則秋風嶺前後防守之策。不可不速講。而賊若到防踏等處。從湖南直上。則兵使坐於一隅。安有制禦之望乎。此亦不可無變通之道矣。且自古謂賊不敢從珍島之南。出於西海。若堅守碧波亭下。則可無倭賊侵西之憂云。而此有不然者。昔在嘉靖之際。倭寇登萊等處。無歲無之。而登萊。與我國之畿湖。竝峙則能向登萊者。豈不能轉向畿湖。而麗末倭賊之種種入寇於西邊。豈皆由於碧波亭之不守而然耶。我國每恃此。故畿輔之西邊海防。極爲疎虞。若於不意來泊于安山行川之際。則何以措手。而且倭性甚巧。如或駐泊於江華喬桐外無人之島。遇便風乘夕潮。直達於幸州以上。而無人知覺。則其將成說乎。以以古人有深遠之慮。設立各處點船之規者。實欲以防微杜漸。而一自均役之後。因爲停廢。今若復行於各處。則人心不古。貽弊於船人者。似必不少。而至於關係之莫重處。則不可以如干弊端。抛棄經遠之慮。如欲緊守京畿之海門。俾無意外之患。則點船之法。不可不復。而其形便之緊要處。無過於江華。夫江華。旣兼統禦使。則雖尋常兼營將守令。皆有營邑中軍鎭撫中軍。旣統兵馬。而在陸地則宜有統禦中軍。管領戰兵船。而在水邊。今若設置統禦中軍於月串。且移德浦鎭於豐德伊濕浦。與月串相對設鎭。專掌兩水路點船。而詳定多少節目。且於幸州。設置一鎭。如彼兩處例。而永久遵行。則庶可逆折姦萌。而畿西海防。可免疎虞之歎。豈但慮彼倭賊而已也。此則雖有船人之如干怨咨。臣愚死罪。竊以謂斷不可已也。或謂倭人自馬島得正東風。則一帆便到於東萊。而自湖南以後。則勢不得陸續來往。後援難繼。故必不敢容易生意。勢似然矣。而能向登萊者。其果慮此而不爲乎。蓋兵不厭詐。且有避實擊虛之法。安知不變生於所忽乎。蓋我國之最可憂者。無過於倭賊。夫倭賊善能偵探他國之虛實。故當壬辰之際。皇朝有女眞侵邊之憂。意謂力不能東救外國。且詳知我國之虛實。故敢生荐食之計。其於丁酉撤還。而復爲講和之後。皇朝一將。於釜山。盛陳兵威。招入館倭。諭以女國若復失信。則天朝方留精兵數十萬於宣朔之間。當打破巢穴。俾無遺類。倭俯伏惶恐。似若驚聽。及歸館之後。送一槖于我人。皆是尖小木片。極爲怪訝。問之則謂以自義州至于釜山。斵來沿路長僧之鼻端者云。驗之果然。其敢送此。以示其深知不然之狀者。極爲巧惡而可怕。以此觀之。則卽今之虛實動靜。彼必無不知之理矣。蓋倭人之人。死於壬辰者。强半於我人。彼亦未嘗一日忘我。而當我國有丙子之難。渠之瘡痍未復。不暇於越海而侵入。及與淸人講和之後。有所畏憚。交鄰惟謹。非緣於渠之力綿也。我之無釁也。苟或北方有事。則安知不蠢然生心也。縱使保其萬萬無虞。在我備陰雨之道。豈可一日小忽乎。臣竊以謂。事關於備倭者。固當講究於朝夕而不可忘也。夫江華。稱爲保障重地。國家懲丙子之事。始則設墩。近復築城。蓋江都周迴。爲五萬五千餘把。而所設之墩。未滿五十。則兩墩之相距。每過千有餘把。實無議於禦敵。而且東邊所築之城。不過與通津相接之境界。而其外三面。則皆無墻壁。只有五六殘鎭。率些小土卒而守浦口。安有保障之實也。然而西北兵馬之賊。本不閑於舟楫。而東邊則有水有城。且昇天浦。比甲津廣城。闊可數倍。苟能守得其人。則庶可備禦。而至若倭人。則雖自陸路而來。或舟或筏。必有可渡之術。而如從水路。則西南北。皆是無城之地。而舟無不泊處。安有可禦之望乎。蓋內城則東西雖平低。尙有可守之勢。若於一邑之內。有鎭堡與倉庫處。及寺刹與多戶漁村。竝築堤種樹。各有依庇。營壘相望。氣息交通。則賊雖登陸。庶無容措之地矣。夫吉城牧傷。自罷鎭江傷之後。別無好種。而馬亦不蕃。且以馬傷之故。草芝以西。史庫以南。船頭浦以東。環數十里之地。空虛無人。土頗肥饒。而不得耕種。今若撤傷移馬於信島甫音島等小馬之處。而募民入居。相其形便。築堤種樹。環吉城鼎足兩山。而無虧關處。則江都之南邊。始有防守之望。而亦可爲護衛史庫之道矣。夫永宗一島。亦非等閑可棄之地。而至設防營則太過。防營方在於太平巖。以一拳小島。僻在一隅。潮退則與他島相通。而鎭下之人戶甚尠。凡舟師所駐處。固是頃刻待變之地。雖一令招之間。一齊奔赴。尙難應卒。況前後所之村居。近纔十里。龍流水衣等島。俱在背後而隔遠。旣無猝地相應之勢。且當有警。則亦無傳報於陸地之道。臣意則移置仁川府於舊濟物鎭基。而設立防營。管領安山富平衿川陽川之陸軍。以爲旱路之防禦。且管永宗花梁之舟師。設中營於月尾島。而置戰兵船於其間。又兼水路之防禦。凡事一依坡州喬桐例。則水陸有控禦之勢。而亦可副昔日置行宮於月尾島之深意矣。夫花梁鎭之所處。不如大阜之緊要。移置花梁鎭於大阜。而使兼監牧。控制延興等諸島。北與永宗竝峙。南與安興相接。以爲掎角之勢。永宗花梁。俱依邊地例擇差。則庶爲海防之一大助也。夫慶尙左兵營。僻在海隅。距嶺底諸邑絶遠。無控制之形。賊若由東萊梁山。而直向大丘。則兵使反在賊後。徵召賊前奔散之兵。其勢末由。李珏之壬辰棄城。似亦出於無可奈何。今若移設於慶州。則實無大段創設之弊。而比諸蔚山。似有空制之勢矣。蓋我國沿邊之設置鎭堡。不爲不多。而所謂萬戶權管。名爲官長。然所率土卒。甚孤弱。不足爲大鎭之斥候。而至於嶺隘處。則以其設鎭之故。不得不顧其生理。隨處火耨。而樹木漸疎。四面貿遷。而徑路益繁。此則反不如人煙斷絶。樹木蓊蔚。賊雖欲芟刈開路。而不得容易着手之爲愈。今若革其稍緩者。而合於最要害之地。使得各備一旅之制。則庶免聞風奔潰。而或能留意於戰守之方矣。以兵制言之。則我國軍卒。統合八道之各名色。迨近一百數十萬。而以一邑一鎭言之。則隨其名色而點閱。無一可用。其中黃口之薟。白骨之調。又無限。則兵制之無可恃者。豈有如我國之甚乎。蓋我國士庶中冒稱班閥。而可合於軍保者無數。此亦任其閑遊。誠無義意。而至於良人公私賤之閑遊者太半。如此而何以免軍額難充之弊哉。夫各邑校院生及軍校。本有定額。而非但見在之額數多濫。一登生徒與軍校。則輒作免役之資。新入古出。項背相望。其他妄稱璿泒。冒錄忠義者甚多。且勢家之廊奴墓奴。或有一村盡漏者。稱以各宮庄奴與梁直而免役者。無限。是以軍摠役名。到處無以充數。上營軍保及各名色之有身役上納者。僅得以有家計根着者充定。而至於束伍。則皆以無依至殘之民。苟充其數。朝補而夕逃。且其軍服器械。全不成樣。雖云某哨某名。而苟欲調則太半闕額。各處營邑之所恃者。專在於束伍。而至於如此。寧不寒心乎。臣愚死罪。竊以謂。自今定制校院生與軍校。定其始入與老除之年限。如非身死在喪及犯重罪者外。勿爲遞代。若有闕而有曾經中年限未滿者。不爲新差。而以此塡補。雖應入於校院軍校之類。於其未入之前。則一倂充補於軍案。及其校院生取才。而書講優等者。差校院生。軍校取才。而武藝兵書優等者。差軍校。而璿泒及忠義之減省代數者。考籍詳覈。無使撓濫。士夫家墓奴。各宮山梁直。使有定數。申明法制。無或違越。則軍摠役名之充補。庶無苟艱之弊矣。大抵無論某樣名色。居在一境之內。皆是編戶之民。若不係着於元役。而身在境內。則宜自本官。有管攝之道。今若依吏奴作隊法。設置頭目。每於本邑操練時。一體參操。則庶有平日團束之效。而可無臨急脫覇之患矣。至於水軍。則近來不爲種種調習。又多山郡之人。若當水操。則束置艙中。無所運用。太半眩翬嘔吐。至有齟齬渰溺之患。況於矢丸交發。風濤洶湧之際。顧安能措其手足乎。是以故月川君臣李廷馣。請以水軍之在山郡者。以沿海陸軍換定。苟其生長於行舟處。而慣住湖邊者。則皆解搖櫓。而間亦多潛泳者。水軍。則無論沿海沿江。皆以浦村人充定。則易於塡補。而可有實效矣。至於京軍門。則五營之設置已久。猝難擬議。而蓋五營之設。欲矯五衛之弊也。然雖設訓鍊都監。而無賴於甲子之變。且設御營守禦廳。而未抗丁卯之虜。又設摠戎廳。而無補於丙子之難。論其蔑效於緩急。則與五衛無異。於其有耗於國計。而爲弊於民間。則比五衛十倍。是以嘗多前人之憂歎。然而三營則扈衛宮城。隨駕而發巡。且分配修城濬川等事。不可容易變通。而至若守摠兩營。旣不參於宮城之衛。又無關於行幸之際。徒擁虛名。爲國大蠧。而南北漢之能守與否。只在任事人之如何。而無係於兩營之有無。臣愚死罪。竊以爲。革罷兩營。而南漢則專委於府尹。北漢則專委於管城將。而以水原廣州楊州坡州。爲京師之四輔。有若漢之左右京輔。常擇有將才者。擇任。而壯哨牙兵。分屬於楊廣坡三邑。以爲新兵。若水原樣。而在他邑者。以本邑所在他役換充。使之常駐境內。俾得登時調發。兩營京標下及員役之無故罷散。亦爲矝悶。且禁御兩營。鄕軍之番上者。每以兩朔遞代。徒費來往之勞。而妨於作農。雖有閱習之擧。而不能慣體。一次番上。數年閑遊。於公於私。有害無益。兩營若罷。則以其標下及員役。揀選。其少壯者移定。而如有不足。則擇京中閑遊而壯健者。以充其數。收來鄕軍之身役。以爲給代。則似極便好。而禁御兩營。當有恒留服習之卒矣。如或依此定制。則畿內各邑。各從其附近。分屬于四邑。常若犬牙相持。擁護京師。而每於式年。四邑守臣。巡行合操。則似有實效矣。古人云。卒不服習。以其將予敵。蓋我國操鍊之法。一歲之間。不過一次。而乍有飢饉。輒爲停廢。安得免十寒一曝之歎乎。古之敎戰。一人敎成。可敎十人。十人而敎百人。百人而敎千人。苟欲操習。雖一旗一隊。皆可爲之。若自今定制。爲守令邊將者。拓敎場於閑曠地。而每於春秋農隙。兩次操習。且於正月七月。各哨哨官。率其旗隊。亦爲私習。而兵水營則間三年合操。如是而永久遵行。則庶無停操之歎。而常有練習之效矣。夫都城幅員甚廣。守之極難。如或有警。則一城之人。宜盡登陴備禦。各效其力。而雖有三軍門之守城節目。旣無統領。又不知某洞人之當守某處。則其何以臨急分排。安意防守乎。今若分屬各洞於三營。而各定某洞之列守於某處。第幾垜各盡其洞旗。明其界限。常使大小上下。無不詳知。則庶可有效於緩急矣。以器械言之。則我國之軍器。挽近以來。漸不成樣。鳥銃則穴塞家破。無杵鐵。搗竹者無數。而火藥。濕霾成土。環刀則無鞘無柄。鏽澁而難用。弓則無弦無跗。反轉而難張。矢則無羽。無以致遠。片箭則筒兒斜反。不可發矢。至於旗旘槍矛。無不皆然。而雖有各樣砲及神機箭佛狼機等屬。火藥無可燃之望。則抑將安用乎。蓋我國。以百餘年昇平之故。爲官長者。視作閑漫之事。而廟堂亦不留意而申飭。雖或箇滿而歸。而至有一不點視者。或有摘奸之擧。則以行賂磨勘爲已例。苟無大變通大振作。則何以得力於緩急也。其修繕之節。不可不急講。而若無別般一定之制。則不過數當。又復如前。必須詳定修繕守護之節目。而每於營邑鎭交承之際。面看傳授。若有頉。則使舊官修補後。出其解由。若於摘奸時有執頉。則非但官長。其都次知座首及前後軍器色與監官庫直。竝爲嚴刑照律。則官長雖或泛忽。監色輩必能種種提醒。盡心修繕矣。今之軍器中最緊者。無如島銃。而其用於雨雪中。則莫如弓弩。但我國弓樣。雖是古制。緣於弓弭之反斜。弝跗之不廣。易於反張。若觸霧露。兼冒雨雪。安得平正無差。亂射而不脫耶。臣常見武備志所圖。胡人弓樣。以弦直繫于弓末。名爲軍器弓者。俱依此造成。則雖於霖雨之中。可無脫弰移跗之患矣。我國戰船。質大難運。若潮退而風不利。則末由進退廝殺。且不能常浮於水。無以副急者太半。昔宋楊么。浮舟湖中。以輪激水。其行如飛。若使有巧思者。倣其意而先試於小船。若有效則次試於大船。依樣廣造。且稍減船制。使得常浮於水。則可以得力於緩急矣。臣以草野之賤。粗陳狂瞽之見。伏乞下詢于廊廟之臣。或蒙芻蕘之擇。而得有涓埃之報。則臣雖死之日。猶生之年。臣無任云云。答曰。省疏具悉。所陳極爲根據。間多採用之語。許令廟堂稟處。